b'\n_START_ARTICLE_\nMarkkova\n_START_PARAGRAPH_\nMarkkova (ven. \xd0\x9c\xd0\xb0\xd1\x80\xd0\xba\xd0\xbe\xd0\xb2\xd0\xbe, Markovo), aik. Loppi tai Lopenkolkka, on entinen luterilainen seurakunta Inkerin it\xc3\xa4isimm\xc3\xa4ss\xc3\xa4 osassa.\n_START_SECTION_\nSeurakunnan historia\n_START_PARAGRAPH_\n1640-luvulla perustetun Lopen luterilaisen seurakunnan Puttilan kyl\xc3\xa4ss\xc3\xa4 sijainnut kirkko tuhoutui 1700-luvun alun sotavuosina. Pietari Suuri asutti kyl\xc3\xa4n ven\xc3\xa4l\xc3\xa4isill\xc3\xa4 talonpojilla. Luterilainen kirkko rakennettiin vuonna 1722 Markkovan kyl\xc3\xa4\xc3\xa4n, josta seurakunta sai uuden nimens\xc3\xa4. Uusi kirkko pystytettiin vuonna 1777. Markkovan seurakuntaan kuuluivat my\xc3\xb6s P\xc3\xa4hkin\xc3\xa4linnan ja Uuden-Laatokan kaupunkien luterilaiset._NEWLINE_Markkovan ja J\xc3\xa4rvisaaren seurakunnat yhdistettiin vuonna 1831. Yhteisen seurakunnan pappila sijaitsi Markkovassa, jonne vuonna 1845 rakennettiin uusi pyh\xc3\xa4n Johanneksen kirkko._NEWLINE_Vuoden 1860 tienoilla Markkovan seurakuntaan kuului noin 2100 inkerinsuomalaista. 1800-luvun lopulla seudulle muutti paljon virolaisia. Vuonna 1905 noin 4900 seurakuntalaisesta 4300 oli suomalaisia ja noin 600 virolaisia. 1900-luvun alussa suomenkielisi\xc3\xa4 jumalanpalveluksia pidettiin joka toinen viikko Markkovassa ja joka toinen J\xc3\xa4rvisaaressa. Molemmissa kirkoissa pidettiin vuosittain kuusi vironkielist\xc3\xa4 jumalanpalvelusta. P\xc3\xa4hkin\xc3\xa4linnassa ja Uudessa-Laatokassa j\xc3\xa4rjestettiin vuosittain 6\xe2\x80\x938 jumalanpalvelusta suomeksi ja joskus my\xc3\xb6s saksaksi. Neuvostoaikana molempien seurakuntien toiminta jatkui 1930-luvun lopulle saakka. Markkovan kirkko suljettiin vuonna 1937 ja purettiin toisen maailmansodan aikana.'